PR Baggrund.

**Visioner fra Vandkanten.**

**En kulturkaravane der tilbagelægger 750 km på 60 dage i hestevogn og på flåder fra Møn til Vendsyssel.**

Kulturkaravanen Visioner fra Vandkanten begynder sin rejse d. 12.maj 2021 og foregår til fods og med heste fra Møn til Vendsyssel, vandrer gennem 18 kommuner ad små veje gennem landsbyer, eller sejler på flåder i åer i Midt-og Vestjylland gennem forskellige landskaber. Om bord på vognene og flåderne er skuespillere, fysiske performere, dansere, musikere og kunstnere fra danske og internationale grupper.

Undervejs opføres mange forskelligartede forestillinger, koncerter og workshops i de mindre landsbyer. Disse indgår i en kulturel byttehandel, hvor lokale kulturaktører svarer igen med deres bidrag til en fælles givende kulturudveksling.

At skabe kulturmøder er en kunst i sig selv, som kræver håndværk, erfaring, vovemod og en tro på øjeblikkets kreative muligheder. Det er alle medvirkende trupper trænede i. Ved at arbejde stedsspecifikt og publikumsinvolverende sættes der fokus på lokalsamfundets særegne styrker, bland andet ved at orkestrere deres kulturudtryk i et dynamisk møde med de professionelle kunstnere.

**Kulturmøder**

Udgangspunktet er altid det sted og de mennesker vi kommer til, og det de har at byde på. Vi forsøger at koble de forskellige talenter sammen på en måde, som overrasker og betager. Ved f.eks. at lade de lokale balletpiger danse på veteran lastbiler, der følger paraden igennem byen, sker der et løft og en teatralisering af udtrykket. Når man sammensætter ting, der normalt ikke passer sammen, bliver begge dele større, og det er ikke kun spændende at se på for tilskuerne, det bygger også bro mellem de forskellige grupper og foreninger.

Det er en forudsætning for et vellykket kulturmøde, at mange forskellige aktører er involverede, og at de bidrager med det, de er gode til. Alle er professionelle på et eller andet felt. Magien opstår, når de felter mødes, og kunsten er at bruge menneskers ressourcer i en sammenhæng, hvor de kommer til deres ret. Når det lykkes, skaber det synergi, sammenhængskraft og nytænkning.

Alle der har lyst til at gå et stykke af vejen sammen med kulturkaravanen er velkomne. Hestene for vognene sætter farten, og et par raske ben kan sagtens holde trit. Det gør godt, at der er noget der bevæger sig langsomt i en tid, hvor alt går stærkt, og det harmonerer med mange af de værdier som trives udenfor de store metropoler som f.eks. nærvær, natur, fællesskaber og tid til eftertanke.

**Erfaringsdeling og nyskabelse**

Med på rejsen er en journalist og en fotograf som vil samle oplevelser og erfaringer fra karavanen og de mange kulturmøder i en bog. I forbindelse med udgivelsen, holder vi en konference i Aarhus om at bringe teatret ud af sin komfortzone, om kulturelle byttehandler og om at bevæge sig i et tempo hvor sjælen kan følge med.

Senere på efteråret genbesøges de kommuner, vi har været i for at overrække bogen om Kulturkaravanens besøg og kulturens vækstlag i de små samfund, vise video og invitere til debat om de mangfoldige erfaringer, som vi har høstet på rejsen.

Alle de samlede erfaringer og indtryk fra rejsen gennem Danmark, vil skabe afsæt for en ny forestilling ”Når vandene mødes” som opføres i Midt/Østjylland i slutningen af august.

**BAG PROJEKTET STÅR**

**Teatret Kimbri** v.Gitte Kielberg, mobil 50423513, [www.teatretkimbri.dk](http://www.teatretkimbri.dk)

Teatret Kimbri skaber poetiske forestillinger med enkle virkemidler for både børn og voksne. Ro og nænsomhed kendetegner udtrykket. Teatret turnèrer i hele landet og har desuden mange års erfaring med at bringe kunst og kultur ud på landevejen. En hestetrukken kulturkaravane skuespillere og musikere, orkestreret af Teatret Kimbri, opsøger publikum, der hvor de bor. Udgangspunktet er kulturmøder og udveksling, og mange landsbyer og lokalområder har i årenes løb bakket op omkring de midlertidige, intense og inspirerende fællesskaber, som er opstået undervejs.

**Danseteatret NordenFra** v.Elisabeth Groot, mobil 26203119

[www.nordenfra.dk](http://www.nordenfra.dk)

Danseteatret NordenFra består af fire dansere og fire musikere som i en årrække har arbejdet at kombinere moderne og traditionelle danseformer med den danske/nordiske folkekultur; musik, balladesang, fortælling og kædedans. Resultatet er originale forestillinger og parader, som består af musikalske billeder, der kombinerer det smukke og kraftfulde med fantasi og humor. Teatret har gennem mange år haft som mål at bringe dansen væk fra de etablerede scener og optræder gerne i utraditionelle forestillingsrum, på gader og stræder, samt i skov og ved hav.

**Hakkehuset** v. Magnus Errboe, mobil 27144785, [www.hakkehuset.dk](http://www.hakkehuset.dk)

Hakkehuset skaber oplevelser, og inviterer publikum ud til steder som iscenesættes i samklang med natur, byrum og arkitektur. Kunstnertruppen er sammensat af danske og internationale performere og kunstnere. Hakkehuset skaber samarbejder, hvor lokale talenter får en plads i det samlede værk. I Visioner fra Vandkanten optræder Hakkehuset med forestillingen Livets Vand, som foregår på sceniske flåder og på land langs Skjern Å.

Desuden medvirker **Insolite Lights** (Fr), **Teatret Kriskat** (Dk), **Klezmerduo**(Dk), **Eastwind** (Pl/Dk), Helga Rosenfelt fra **Wunchmashine**(Dk), Kai Bredholt fra **Odin Teatret** (Dk) og Else Mathiassen fra **Teatret bag Havet** (Dk)

**Udtalelser fra tidligere projekt**

I 2012 rejste Teatret Kimbri med hestevogne langs med Hærvejen fra Viborg til Padborg med kulturkaravanen Teater på Træk (se www.vandrelyst.dk),

**Tilbagemeldinger fra lokale aktører: (**i uddrag**)** efter endt rejse for Teater på Træk 2012

*”Teater på Træk kom som en udefra kommende aktør og forstyrrede gamle vaner og inspirerede til et nyt samarbejde. Vi har brug for at blive forstyrret og for at se mulighederne i at samarbejde. En hestetrukken kulturkaravane som Teater på Træk er ideel til at samle folk, fordi den kalder på en fælles længsel efter at sætte tempoet ned og lade kunst, musik, dans og teater få plads i en ofte fortravlet hverdag. Der er brug for at få beskrevet de gode kulturkræfter i den del af Danmark, der ikke gerne skulle associeres med en rådden banan”*

Mette Hagen, Kulturkonsulent i Viborg kommune

*”Jeg er ikke i tvivl om at en teaterkaravane som Kimbri´s bærer en arketype med sig som folder sig ud og skaber resonans hvor den slår sig ned. Det skete også i Nørre Snede. Vi fik foræret en mulighed for at føle at vi hører sammen, – med hinanden og med de andre. Og det er især følelsen af at høre sammen med de andre, som er givende i et mindre bysamfund der til daglig er tilbøjelig til at konkurrere med de andre. Om tilflytterne, om kunderne, om tilskuddene”.*

Jeanette Ishi Lehn, Projektleder og byplanlægger i Ikast-Brande Kommune

*”Teater på træk var et besøg fra en tid, der løber parallel med vores egen, ikke en fortid, men netop en parallel tid, der slår med en langsommere rytme end den moderne puls. På den måde repræsenterede Teater på Træk noget af det som kunst kan ved at åbne for en mulig virkelighed, som vi kunne gå ind i og forlade igen med en bevidsthed om, at der findes andre muligheder i vores liv. Jeg ser de samme muligheder i ’Visioner fra vandkanten’ ved gennem kunst at gøre folk bevidste om kvaliteten af det liv, de lever.”*

Karsten Rimmer Larsen. Specialkonsulent i Trekantsområdet.

*”Det helt indlysende givende er, at det sted, hvor man er, viser sig at rumme kvaliteter, som man ikke havde troet, der var. At en skov kunne virke så magisk, at se ting ske på en sø kunne rumme så megen skønhed og at et gammelt voldsted virkelig kunne indeholde så mange magiske væsener; det skal der kreative hjerner til for at få frem. Og er der nogen, som har været med til at befordre den oplevelse i vores område, så er det Teatret Kimbri, de gange vi har været blandet op i deres store kommers. Det er jo sådan, at verden ikke behøver at være så indviklet: Vi har en natur, nogle pladser, et forsamlingshus, nogle senge rundt om i husene, som ofte står tomme, en kirke, der mange steder gerne lægger rum til anderledes oplevelser, en bålplads, nogle stemmebånd, som trænger til at blive gennemvarmet og at nattehimmel kan virke helt magisk i sin enkelthed. Det er det enkle liv, levet på en simpel måde, og bedst som de kom, er de rejst igen og vi står beriget tilbage og tænker: Hvad har vi dog været igennem? Hvem gjorde dette ved os? Kommer de igen en anden gang, eller skal vi nu til selv at gøre noget. Jeg tror, vi lærte noget af det, og tager selv fat næste gang.”*

Erling Greve Kristensen, tidligere bestyrer af Hald Hovedgård